Jum Dinji għal-Libertà tal-Istampa 2016 F'dan il-jum aħna niċċelebraw il-Jum Dinji tal-Libertà tal-Istampa. Fil-25 anniversarju tad-Dikjarazzjoni ta' Windhoek l-UE tixtieq tfakkar il-prinċipju li "it-twaqqif, iż-żamma u t-trawwim ta' stampa indipendenti, pluralista u libera huma essenzjali għall-iżvilupp u ż-żamma tad-demokrazija f'nazzjon, u għall-iżvilupp ekonomiku". Id-dritt għal-libertà tal-opinjoni u tal-espressjoni jinkludi l-libertà li tfittex, tirċievi u tagħti informazzjoni. Dan huwa element ewlieni tal-governanza demokratika u l-iżvilupp. Iċ-ċittadini jridu jkunu infurmati sew biex ikunu jistgħu jifformaw opinjoni u jipparteċipaw fil-proċessi tat-teħid tad-deċiżjonijiet li jaffettwawlhom ħajjithom. Il-libertà tal-informazzjoni tikkontribwixxi wkoll għal governanza aħjar għax issaħħaħ it-trasparenza tal-affarijiet pubbliċi u tista' tintuża bħala għodda biex il-gvernijiet jinżammu responsabbli għall-azzjonijiet tagħhom, b'mod partikolari meta l-aċċess għall-informazzjoni jwassal biex jinkixef ksur tad-drittijiet tal-bniedem jew korruzzjoni. Il-garanzija tal-aċċess għall-informazzjoni tista' tkun mezz biex jiġu promossi l-ġustizzja u l-kumpens, b'mod partikolari wara perjodi ta' ksur gravi tad-drittijiet tal-bniedem. L-UE hija impenjata li tkompli tippromwovi u tipproteġi l-libertà tal-opinjoni u l-espressjoni madwar id-dinja kollha, mhux biss dik offline, iżda wkoll fir-rigward tal-ispazju ċibernetiku u teknoloġiji oħra tal-komunikazzjoni tal-informazzjoni, kif enfasizzat mill-adozzjoni fl-2014 tal-Linji Gwida tal-UE tad-Drittijiet tal-Bniedem dwar il-Libertà tal-Espressjoni Online u Offline. Hija tikkundanna ż-żieda fil-livell ta' intimidazzjoni u vjolenza li l-ġurnalisti, id-Difensuri tad-Drittijiet tal-Bniedem, l-atturi tal-mezzi tal-informazzjoni u individwi oħrajn jikkonfrontaw f'ħafna pajjiżi madwar id-dinja meta jeżerċitaw id-dritt għal-libertà tal-opinjoni u l-espressjoni online u offline. Barra mill-vjolenza sfaċċata, l-UE hija determinata li tiġġieled kontra l-liġijiet jew il-prattiki li jimponu ċ-ċensura, jinkoraġġixxu l-awtoċensura jew jipprovdu pieni legali, inkluż kriminali, sanzjonijiet finanzjarji u amministrattivi, użu ħażin tas-saħħa tas-suq u kundizzjonijiet ekonomiċi ħżiena. Għal darb'oħra l-UE tafferma d-determinazzjoni tagħha li tippromwovi u tappoġġa l-libertà tal-opinjoni u tal-espressjoni bħala drittijiet li għandu jgawdi kulħadd u kullimkien, abbażi tal-prinċipji tal-ugwaljanza, in-nondiskriminazzjoni u l-universalità — permezz ta' kwalunkwe mezz tal-informazzjoni u irrispettivament mill-fruntieri. Dan huwa Dritt tiegħek! Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. * L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.